FSMART ฉลองตั้งตู้บุญเติมครบ 1 แสนตู้
FSMART ฉลองตั้งตู้บุญเติมครบ 1 แสนตู้ พร้อมปรับเป้าจำนวนตู้เติมเงินบุญเติมเพิ่มขึ้นจากเดิม 120,000 ตู้ เป็น 122,000 ตู้ ในสิ้นปี 60 และยอดเติมเงินจาก 3 หมื่นลบ. เป็น 3.2 หมื่นลบ.
24 พ.ค. 2560

นายณรงค์ศักดิ์ เลิศทรัพย์ทวี ผู้ช่วยกรรมการผู้จัดการ บริษัท ฟอร์ท สมาร์ท เซอร์วิส จำกัด (มหาชน) หรือ หรือ FSMART เปิดเผยว่า ล่าสุด บุญเติมปรับเป้าหมายจำนวนตู้เติมเงินบุญเติมเพิ่มขึ้นจากเดิม 120,000 ตู้ เป็น 122,000 ตู้ ในสิ้นปี 2560 และยอดเติมเงินจาก 30,000 ล้านบาท เป็น 32,000 ล้านบาท หลังจากเมื่อเดือนมีนาคม สามารถติดตั้งตู้เติมเงินได้ครบครอบคลุมทุกพื้นที่ด้วยการดำเนินงานผ่านตัวแทนบริการในแต่ละจังหวัด รวมถึงการขยายตู้เติมเงินบุญเติมไปตามร้านสะดวกซื้อตลอดจนอาคาร และโครงการต่างๆ ที่จะช่วยส่งเสริมจำนวนตู้ และยอดเติมเงินให้กับบริษัทตามแผน และสามารถสร้างผลงานตามเป้าหมายที่วางไว้
ขณะที่ตู้เติมเงินบุญเติมยังคงรักษาตลาดตู้เติมเงินออนไลน์อันดับ 1 ทั้งในเรื่องของจำนวนตู้ และมูลค่าการเติมเงิน บริษัทจึงจัดงานงานฉลองครบ 100,000 ตู้ จากการดำเนินงานก้าวเข้าสู่ปีที่ 9 เพื่อขอบคุณทีมผู้บริหาร พนักงาน และตัวแทนบริการที่มีส่วนช่วยผลักดันให้มีการเติบโตเพิ่มขึ้นอย่างต่อเนื่อง และเพื่อตอกย้ำธุรกิจตู้เติมเงินระบบแฟรนไชส์ที่เติบโตด้วยความมั่นคงทางธุรกิจในระยะยาว และพัฒนาธุรกิจตาม Digital Retail Channel เพิ่มรายได้ 5 ช่องทางให้เติบโตอย่างมีศักยภาพแบบยั่งยืน